ཀུན་མཁྱེན་ཡབ་སྲས་རྣམ་ཐར།
ལོ་ལྔར་བཞུགས་ནས་མཁས་པའི་དབང་པོར་གྱུར་ཏོ།། དེའི་ཚེ་ཆོས་རྗེ་ཀུན་མཁྱེན་ཆེན་པོ་འཇམ་དབྱངས་གཞི་ཐོག་པས་ས་སྐྱར་གདན་དྲངས་བའི་ནུབ་མོ་རྨི་ལམ་དུ་ནུབ་ཕྱོགས་ཀྱི་ནམ་མཁར་འཇའ་འོད་འཁྱིལ་བའི་དཀྱིལ་དུ་རྡོ་རྗེ་ཕག་མོ་བྱོན་ནས། རྔ་སྒྲ་ཡུན་རིང་དུ་མཛད་ནས། དེའི་སྒྲ་ཐོས་པ་ཙམ་གྱིས་སྙིང་དགའ་བར་གྱུར་ཏོ།། དེའི་ཞལ་ནས་འདི་སྐད་གསུངས། རིགས་ལྡན་རྣམ་འཕྲུལ་དཔལ་ལྡན་ཇོ་ནང་བ། །ཚེ་རབས་དུ་མའི་བླ་མ་ཀུན་མཁྱེན་པ། །སང་ནས་ཕེབས་པའི་བུ་ཁྱོད་དེ་ལ་ཡང༌། །ཆོས་གསན་མཛོད་ཅིག་བློ་གྲོས་རྒྱལ་མཚན་དཔལ། །ཞེས་སོགས་ལུང་བསྟན་མཛད་ནས་སད་ཅིང་ནམ་ལངས་འདུག་གོ །དེའི་ཚེ་སྔ་དྲོ་ཙམ་ནས་མི་ཁྲི་རྟ་ཁྲི་འཚོགས་ཤིང༌། སེར་ཕྲེང་སྟོང་ཕྲག་དུ་མ་དང་བཅས་པས། གདུགས་དང་རྒྱལ་མཚན་རོལ་ཆས་ཚུལ་བཞིན་དུ་ཀུན་མཁྱེན་ཆོས་རྗེ་ལེགས་པར་བསུས་ནས། དགའ་ལྡན་གྱི་ལྷ་ཁང་ལ་བཞུགས་ནས་བཟུང་སྟེ་ཆོས་རྗེ་རིན་པོ་ཆེའི་མདུན་དུ། དཔལ་དུས་ཀྱི་འཁོར་ལོའི་དབང༌། སྒྱུ་འཕྲུལ་དྲྭ་བ་རིགས་གསུམ་གྱི་དབང༌། གསང་འདུས་རིགས་དྲུག་གི་དབང༌། འཁོར་ལོ་སྡོམ་པ་ཆེ་ཆུང་གི་དབང༌། སྦྱོར་དྲུག་ཐོག་མཐའ་བར་གསུམ། སེམས་འགྲེལ་སྐོར་གསུམ་ངེས་དོན་མདོ་བཅུ་རྒྱུད་ཕྱི་མ་འཇམ་དཔལ་ལྟ་འདོད། དོན་དམ་བསྙེན་པ། དབང་མདོར་སྟན། མཚན་བརྗོད་རྣམ་འགྲེལ། ཨ་ནུ་རཀྵའི་ཏིའི་སྦྱོར་དྲུག ཙ་མིའི་སྦྱོར་དྲུག གྱི་ཅོའི་ཟླ་བའི་འོད་ཟེར་གྱི་སྦྱོར་དྲུག འབྲོ་ལོ་ཙྪ་བའི་སྦྱོར་དྲུག ཡུ་མོའི་སྦྱོར་དྲུག འཇམ་དབྱངས་གསར་མའི་སྦྱོར་དྲུག རྗེ་བཙུན་རྒ་ལོའི་སྦྱོར་དྲུག ཞང་གཡུ་བྲག་པའི་སྦྱོར་དྲུག རྭ་ལོ་ཙྪ་བའི་སྦྱོར་དྲུག གསང་བ་འདུས་པའི་སྦྱོར་དྲུག ཀྱེའི་རྡོ་རྗེའི་སྦྱོར་དྲུག གཉོས་ཁུང་བའི་སྦྱོར་དྲུག་རྣམས་ཞུས་པའི་ཚེ། ཡུལ་དྲུག་དང་སྒོ་གསུམ་གྱི་ཉམས་རྟོགས་ཁྱད་པར་ཅན་རྒྱུད་ལ་སྐྱེས་སོ།། ཨ་མོ་ཀའི་ཟིན་བྲིས་ཐམས་ཅད་དང་འབུམ་རྒྱས་པ་ལ་སོགས་ཡུམ་སྐོར། དབུ་མ་སྟོད་ཚོགས་རིགས་ཚོགས། གཏམ་ཚོགས། མདོ་མང༌། གཅོད་སྐོར། དོ་ཧ་ལ་སོགས་ལེགས་པར་ཞུས་སོ།།  དེ་ནས་དགུང་ལོ་ཞེ་བརྒྱད་དུ་ཀུན་སྤངས་ཆོས་གྲགས་དཔལ་གྱི་མདུན་དུ་ཀྱེའི་རྡོ་རྗེའི་དབང༌། ལྷ་མོ་བཅོ་ལྔའི་དབང༌། རྩིས་ཀྱི་རྒྱུ་མཚན། བསྟན་རྩིས་ཆེན་མོ། ལམ་འབྲས་རྡོ་རྗེ་རྒྱུད་གསུམ། འགྲེལ་ཆེན་དྲི་མེད་འོད་ལ་སོགས་ཟབ་ཆོས་མང་དུ་གསན་ནོ།། དེ་ནས་ལོ་ཙྪ་བ་ཆེན་པོའི་དྲུང་དུ། འཕྲེང་བ་སྐོར་གསུམ། སེམས་འགྲེལ་སྐོར་གསུམ། སྐྱེས་རབ་སོ་བཞི། དཔག་བསམ་འཁྲི་ཤིང༌། སྒྲོལ་མ་ཉེར་གཅིག ཚེ་དཔག་མེད་ལྷ་དགུ། རྣམ་རྒྱལ་མ་ལ་སོགས་མང་དུ་ཞུས་སོ།། ཆོས་རྗེ་ཕྱོགས་པའི་དྲུང་དུ་གསང་འདུས་ཡེ་ཤེས་ཞབས་པའི་ལུགས། འཕགས་པའི་ལུགས་ཇོ་བོ་རྗེས་ལུགསཀྱི་དབང༌། བདེ་མཆོག་ལུ་ཧི་བའི་ལུགས། དྲིལ་བུ་པའི་ལུགས། མེ་དྲི་པའི་ལུགས། ཇོ་བོ་རྗེའི་ལུགས་ཀྱི་དབང༌། རྒྱུད་འབུམ། རྣམ་བཤད་རིགས་པ་ལ་སོགས་པ་མང་དུ་གསན་ནོ།། དེ་ནས་ས་ཕོ་ཁྱིའི་ལོ་ཟླ་བ་ལྔ་པར་ཆོས་རྗེ་ཕྱོགས་པ་དང༌། ལྷན་གཅིག་ཏུ་ལྷ་སར་བྱོན་ནས་བསྟན་པ་དང༌། སེམས་ཅན་གྱི་དོན་རྒྱ་ཆེན་པོ་མཛད་དོ།། ས་མོ་བྱ་ཡི་ལོའི་ཟླ་བ་གཉིས་པར་གཙང་ལ་བྱོན་པའི་དུས་སུ། དཔོན་ལྷུན་གྲུབ་དཔལ་གྱིས་སྨན་ཆུའི་རི་ཁྲོད་ཕུལ་ནས་མ་བཞེད་ཀྱང༌། ཆོས་རྗེ་ཕྱོགས་པས་ད་ནི་ཐོས་པའི་བྱ་བ་ལེགས་པར་རྫོགས། དབུས་ཕྱོགས་འདིར་བཞུགས་ལ་འགྲོ་དོན་མཛོད་གསུངས་ནས་སྐྱེལ་ཐུང་མཛད་ཅིང་ཚུར་བྱོན་པའི་དུས་སུ་གཅིག་ལ་གཅིག་གིས་ཕྱག་འཇུས་མཛད། དབུ་གཏུགས་དང་ཕན་ཚུན་ཕྱི་ལྟས་ཡང་ཡང་མཛད། དེ་ནས་བཀྲ་ཤིས་སྨན་ཆུའི་རི་ཁྲོད་བཟུང་ནས། འཆད་ཉན་ཀྱིས་བསྟན་པ་རྒྱས་པར་མཛད་ཅིང༌། ཐུགས་དམ་གཙོ་བོར་བསྐྱང་བའི། ནུབ་གཅིག་རྨི་ལམ་དུ་སེང་གེ་དཀར་པོའི་སྟེང་དུ་བྱམས་པ་གནས་བརྟན་བཅུ་དྲུག་དང་བཅས་པ་ལ་བྱམས་ཆོས་སྡེ་ལྔ་གསན་པ་རྨིས་ནས་སད་སྡེ་འོད་གསལ་སྣ་ཚོགས་འཆར་བར་འདུག་གོ།། དེའི་སྔ་དྲོ་རེད་ཙམ་ནས་ལུང་ཕུག་ནས་དུང་སྒྲ་གཅིག་གྲགས་པས། ས་བཟང་མ་ཏི་པཎ་ཆེན་མཛོ་དཀར་པོ་བཅིབས་ཏེ་དགེ་སློང་བཅུ་དྲུག་དང་བཅས་པ་བྱོན་ཏེ། སེར་འཕྲེང་རོལ་ཆས་དང་བཅས་པས་བསུས་ནས་སྨན་ཆུའི་རི་ཁྲོད་དུ་གདན་དྲངས་ནས་འབུལ་ནོད་རྒྱ་ཆེར་བཀྱག་ནས། རྨི་ལམ་ཇི་ལྟ་བ་བཞིན་དུ་རྟེན་འབྲེལ་བཟང་པོ་བྱུང་བར་དགོངས་ཏེ། བྱམས་པ་ཉིད་ཡིན་པའི་མོས་གུས་བརྟན་པོ་སྐྱེས་ནས། བྱམས་ཆོས་ཞུ་བའི་གསུངས་བྱོན་ནས། པཎ་ཆེན་གྱིས་འདང་གིས་བྱས་ཏེ་ཆོ་ཀ་གསུངས་ཀྱང་མ་གསན་པར་ཞུ་བ་སླར་བསྐྱར་ནས་ཟླ་བ་གཅིག་ཏུ། དགེ་འདུན་པ་སྟོང་ཕྲག་ཙམ་འདུས་པ་ལ་བྱམས་ཆོས་ལྔ་བཤད་སྦྱར་རྒྱས་པར་གསུངས་སོ།། གོ་རྟོགས་ཅན་མང་པོ་བྱུང་ངོ༌།།